b'\n_START_ARTICLE_\nPiv\xc5\xa1ka kotlina\n_START_PARAGRAPH_\nPiv\xc5\xa1ka kotlina ali Piv\xc5\xa1ka dolina, tudi samo Pivka (po kraju Pivka) je pokrajinsko razgibana kotlina med visokimi dinarskimi planotami, Krasom in Brkini. Obsega povr\xc5\xa1ino okrog 160\xc2\xa0km\xc2\xb2: na severozahodu jo obroblja Nanos, na severu Hru\xc5\xa1ica, na vzhodu Javorniki in Sne\xc5\xbenik, na zahodu pa ni\xc5\xbeji Slavinski Ravnik in Taborsko hribovje s \xc5\xa0ilen taborom. Spodnji del kotline med Nanosom in Postojnskimi vrati se imenuje Spodnja, zgornji del med Prestrankom in Sne\xc5\xbenikom pa Zgornja Pivka.\n_START_SECTION_\nHidrologija Piv\xc5\xa1ke kotline\n_START_PARAGRAPH_\nPrek Piv\xc5\xa1ke kotline poteka razvodnica med \xc4\x8drnomorskim in jadranskim povodjem, ve\xc4\x8dina vode te\xc4\x8de v pore\xc4\x8dje Ljubljanice. Reka Pivka s pritokom Nano\xc5\xa1\xc4\x8dico ponika v Postojnski jami, del vode odteka v Lokvo, ki ponika pod Predjamskim gradom, se pod zemljo zdru\xc5\xbei s ponikalnicami Bel\xc5\xa1\xc4\x8dico, Stranskimi in \xc5\xa0mihelskimi ponikvami ter te\xc4\x8de v izvire Vipave. Na ju\xc5\xbenem robu kotline pod Sajev\xc4\x8dami ponikajo Rakulj\xc5\xa1\xc4\x8dica in ve\xc4\x8d manj\xc5\xa1ih poto\xc4\x8dkov, pritokov Reke. Na Zgornji Pivki se pojavlja vertikalna bifurkacija, povr\xc5\xa1inske vode te\xc4\x8dejo v \xc4\x8drnomorsko, podzemeljske pa v jadransko povodje. Dno kotline, ki jo nekateri pri\xc5\xa1tevajo h kra\xc5\xa1kim poljem, le\xc5\xbei v nadmorski vi\xc5\xa1ini 500\xe2\x80\x93600 m. Najni\xc5\xbeja to\xc4\x8dka kotline (464 m) je pri ponoru potoka Lokva pod Predjamskim gradom.\n_START_SECTION_\nPodnebje\n_START_PARAGRAPH_\nNa Pivki se prepletajo naravni in dru\xc5\xbebeni vplivi celinske in primorske Slovenije. Tu se me\xc5\xa1ajo trije podnebni tipi: sredozemsko, celinsko in na vi\xc5\xa1jem obrobju gorsko podnebje.\n_START_SECTION_\nNaravna in kulturna krajina\n_START_PARAGRAPH_\nHi\xc5\xa1e imajo elemente notranjske in primorske hi\xc5\xa1e. Ko so se ustalile avstrijske de\xc5\xbeelne meje, je bila Pivka del Kranjske, cerkveno pa je spadala, razen kratkih presledkov, k tr\xc5\xbea\xc5\xa1ki \xc5\xa1kofiji. V letih 1918-1943 je Pivka pripadla Italiji oziroma Tr\xc5\xbea\xc5\xa1ki pokrajini, po 2. svetovni vojni pa k Jugoslaviji oz. Sloveniji._NEWLINE_Dno Spodnje Pivke sestavljajo neprepustne fli\xc5\xa1ne kamnine, ki se pri Razdrtem prevesijo v fli\xc5\xa1no Vipavsko dolino. Na blago valovitih ravnicah ob Pivki in Nano\xc5\xa1\xc4\x8dici so mokrotni travniki, na oblih polo\xc5\xbenih pobo\xc4\x8djih brd pa njive. Naselja so na vzpetinah med aluvialnimi ravnicami. Lego vasi je v glavnem dolo\xc4\x8dala kmetijska naravnanost prebivalstva, saj so naselja navezana na zemlji\xc5\xa1\xc4\x8da, primerna za obdelavo._NEWLINE_Najve\xc4\x8dje naselje je Postojna ob vstopu v Postojnska vrata, na nasprotni strani je na prevalu nekdaj prometno pomembno Razdrto. Zgornjo Pivko in njeno vi\xc5\xa1je obrobje, ki zapira kotlino na vseh straneh, gradi kredni apnenec. Veliko kra\xc5\xa1ko polje ima ravno, pogosto tudi poplavljeno dno, po katerem te\xc4\x8de reka Pivka, ob kateri je vi\xc5\xa1ja uravnana terasa s \xc5\xa1tevilnimi vrta\xc4\x8dami in ve\xc4\x8djimi kotanjami z ravnim dnom. Kadar se dvigne gladina kra\xc5\xa1ke vode, ki je vedno plitvo pod povr\xc5\xa1jem, za\xc4\x8dne pri Zagorju iz tal vreti Pivka. Ob Pivki nastanejo poplave, v kotanjah pa piv\xc5\xa1ka jezera, med katerimi so najve\xc4\x8dja Pal\xc5\xa1ko, Petelinjsko, Parsko in Drskov\xc5\xa1ko jezero. Dno Zgornje Pivke prekriva tanka plast prepereline. Vi\xc5\xa1ji svet ima tenko prst, primerno le za pa\xc5\xa1nike, na katerih so se v preteklosti pasle \xc4\x8drede drobnice. Ve\xc4\x8dji del pobo\xc4\x8dij na obrobju pora\xc5\xa1\xc4\x8da gozd, precej je umetno zasajenega \xc4\x8drnega bora, smreke in macesna. Naselja na Zgornji Pivki se na gosto \xc5\xa1irijo vzdol\xc5\xbe zahodne strani kotline. Naslonjena so na ravne, z mlaj\xc5\xa1imi nanosi zapolnjene kotanje med Pivko in \xc5\xa0embijami na jugu na bolj odprta polja na raz\xc5\xa1irjenem dnu kotline med Pivko in Rakitnikom na severu ter na bolj ali manj obse\xc5\xbene uvale obrobnega dela kotline. Zaposlitveno in oskrbno sredi\xc5\xa1\xc4\x8de Zgornje Pivke je kraj Pivka. Na razvoj Pivke je najbolj vplivala lega med dvema upravnogospodarskima in kulturnima obmo\xc4\x8djema. Kljub pomembni prometni legi naselja na Pivki niso do\xc5\xbeivela velikega razvoja. \xc5\xa0e vedno je to prehodna pokrajina._NEWLINE_Poleg gozdarstva, lesnopredelovalne in \xc5\xbeivilskopredelovalne industrije ter prometa in turizma so pomembne panoge \xc5\xbeivinoreja in perutninarstvo ter v zadnjem \xc4\x8dasu spet ov\xc4\x8darstvo.'